কে বলেছে মহেন্দ্র সিংহ ধোনি এই ভারতীয় দলের অধিনায়ক নন? পুণে এবং কটকের ধোনিকে দেখে মনে  হচ্ছে, তিনিই এই দলের নেতা। বিরাট কোহলি নন। পুণেতে অনুষ্ঠিত প্রথম ওয়ানডে-তে রিভিউয়ের আবেদন নিজেই করেছিলেন ধোনি। ইয়ন মর্গ্যান ভারতের অলরাউন্ডার হার্দিক পাণ্ড্যর বল থার্ডম্যান অঞ্চলে পাঠাতে গিয়েছিলেন। ব্যাটে ও বলে ঠিকমতো সংযোগ না-হওয়ায় মর্গ্যানের মারা বল ধোনির গ্লাভসে চলে যায়। পাণ্ড্য আউটের আবেদন করেন। আম্পায়ার আউট দেননি। ধোনি অপেক্ষা না করে নিজেই রিভিউয়ের আবেদন করে বসেন। রিপ্লেতে দেখা গিয়েছে ধোনিই সঠিক। মর্গ্যান আউট ছিলেন। পুণের মতো কটকেও একই কাজ করতে দেখা গেল রাঁচির রাজপুত্রকে।
প্রথমে ব্যাট করতে নেমে একসময়ে প্রবল সমস্যায় পড়ে গিয়েছিল ভারত। ২৫ রানে তিন উইকেট চলে যায় কোহলির দলের।দলের এই বিপদে হাল ধরেন বহু যুদ্ধের ঘোড়া ধোনি ও যুবি। যুবরাজ ১৫০ রানের ঝকঝকে ইনিংস উপহার দেন। ধোনি অন্য অবতারে ধরা দিয়ে ১৩৪ রান করেন। এ তো গেল দু’ জনের রানের কথা। খবরের ভিতরকার খবর বলছে অন্য কথা। রাঁচির রাজপুত্রের জন্যই এদিন বেঁচে যান যুবি। ধোনি না থাকলে অাগেই আউট হয়ে যেতে হত পঞ্জাবতনয়কে। ধোনিই বাঁচিয়ে দেন তাঁকে।
কীভাবে? সেটাই তো কৌতূহলের ব্যাপার। ধোনি ও যুবির সম্পর্ক নিয়ে অতীতে কম কালি খরচ হয়নি। দু’ জনের সম্পর্ক নাকি একদমই ভাল নয়। এরকমই সব খবর প্রকাশিত হয়েছিল সংবাদপত্রে।  
আরও পড়ুন— 
এক বাঙালির জন্য ধোনির আত্মত্যাগের কথা জানলে মাহির উপরে শ্রদ্ধা বাড়তে বাধ্য
যদিও পুণেতে যুবরাজই ভুল ভাঙিয়ে দেন গোটা ভারতের। যুবি ও ধোনি একটি ভিডিও পোস্ট করেছিলেন। সেই ভিডিওতেই পরিষ্কার হয়ে যায়  দু’ জনের সম্পর্কের রসায়ন। যাই হোক, বৃহস্পতিবার ধোনি দলনেতা কোহলির তোয়াক্কা না করে নিজেই রিভিউয়ের আবেদন করে বসেন। 
ঘটনাটি ৪০.৫ ওভারের। বল করছিলেন ইংল্যান্ডের ক্রিস ওকস। যুবরাজকে থামানোর জন্য ইয়র্কার দিয়েছিলেন। বল যুবির ব্যাটে লেগে বাটলারের গ্লাভসে পৌঁছয়। আম্পায়ার অনিল চৌধুরী আঙুল তুলে দেন। অর্থাৎ যুবি আউট। পঞ্জাবতনয় তখন ১৪৭ রানে। ঠিক সেই সময়ে ধোনি ত্রাতা হয়ে দেখা দেন। কালবিলম্ব না করে আম্পায়ারের কাছে রিভিউয়ের আবেদন করে বসেন ধোনি। যুবরাজও তাতে সায় দেন। সাজঘরে বসে কোহলিও দেখেন সেই দৃশ্য। রিপ্লেতে দেখা যায় বাটলারের গ্লাভসে জমা পড়ার আগে বল মাটিতে স্পর্শ করে। অর্থাৎ যুবরাজ আউট ছিলেন না। শেষ পর্যন্ত অবশ্য ধোনি ১৫০ রানে গিয়ে থামেন। রিভিউয়ের আবেদন ধোনি সেই সময়ে না করলে, যুবির পক্ষে ১৫০ রানে পৌঁছনো সম্ভবই হত না। 
এদিন ধোনি সব চুকিয়ে দিয়ে গেলেন যুবরাজকে।